《次韵晚香桐梓山滩》
清代·缪祐孙

汎海舶忘深，过滩舟忌浅。遇险百声嗥，入隘一篙勉。

胫寒辛应疑，肩重傲亦俛。汹汹水吞鲵，齿齿石矜贙。

旁牵索虑截，横负具效报。垂钓感严情，刳木搜轩典。

下濑汉将却，望月吴牛喘。十里行竟日，尺寸苦旋转。

宗快良难求，楚惎知不免。嗟予入世涂，举足辄筮蹇。

聊因故人诗，状此以自遣。

作者简介：缪祐孙，字柚岑，江阴人。光绪丙戌进士。历官户部郎中。有《稽弦诗存》。